Die 5 goed wat julle behoort te doen nadat julle verloof geraak het - Goeie Huishouding
Die 5 goed wat julle behoort te doen nadat julle verloof geraak het
Tyd vir gelukwensings en vieringe!
Die groot oomblik het uiteindelik aangebreek! Jou maat (of jy) het op een knie neergesak en Die Vraag gevra. Maar wat gebeur volgende? Dit is so maklik om deur die groot oomblik en alles wat voorlê, oorweldig te raak. Maar moenie paniekerig raak nie; ons het goeie raad.
1. Bel jul ouers
Dis gewoonlik die eerste oproep wat julle behoort te maak. Jou ouers sal nie gelukkig wees as hulle op sosiale media daarvan lees of dit by iemand anders hoor nie. En kom ons wees eerlik, hulle het waarskynlik vóór jou geweet dat dit gaan gebeur en sit nou op hete kole vir hierdie oproep en wag.
2. Nooi jul vriende en familie om 'n glasie op die verloofdes te klink
Nooi 'n paar van jul naaste familie en vriende, en vier die blye oomblik saam met hulle. Dit kan enigiets van 'n drankie by 'n gewilde nuwe kuierplek,'n ete by jul gunsteling-restaurant of 'n braai by die huis wees. Dis beslis iets wat gevier moet word!
3. Verseker jou ring
Dit klink dalk nie na die heel opwindendste uitstappie nie, maar jy sal dankbaar wees dat jy dit laat doen het as jou droomring ooit iets moet oorkom.
4. Geniet die oomblik
Voordat die geharwar van die beplanning begin (en glo ons, 'n geharwar sal daar wees), en nadat die feestelikhede verby is, is dit tyd om dié nuwe fase van jul verhouding saam met jou maat te geniet en die oomblikke saam as pasverloofde paartjie te koester.
5. Spring weg met die beplanning
Wanneer dit tyd raak om jul groot dag te beplan, moet julle gaan sit en oor die aangename sowel as minder aangename onderwerpe (soos om binne die troubegroting te bly) gesels. Laat jou deur Pinterest, bruidsgidse en bruidskoue inspireer; doen navorsing oor trouvenues en gaan pas miljoene rokke aan in jou soeke na Die Een. Beplan die troue waarvan jy as klein dogterjie al begin droom het.